חוק לתיקון דיני הרשויות המקומיות (חוקי עזר בעניין פתיחתם וסגירתם של עסקים בימי מנוחה), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2681, עמ' 110, 2018-01-10T00:00:00+02:00
חוק לתיקון דיני הרשויות המקומיות (חוקי עזר בעניין פתיחתם וסגירתם של עסקים בימי מנוחה), התשע"ח–2018 התקבל בכנסת ביום כ"א בטבת התשע"ח (8 בינואר 2018). החוק קובע כי חוקי עזר בעניין פתיחתם וסגירתם של עסקים בימי מנוחה יהיו טעונים הסכמה של שר הפנים לצורך פרסום ברשומות, וכי הסכמת שר הפנים (להלן – השר) תינתן רק אם פתיחת העסקים בימי המנוחה כמוצע בחוק העזר נדרשת כדי לספק צרכים שהם, לדעת השר, צרכים חיוניים. לעניין זה, החוק מגדיר "עסקים" ככל המוסדות או המקומות המנויים כיום בסעיף 249(20) לפקודת העיריות ובכלל זה חנויות, אך למעט מסעדות, בתי קפה, בתי תה, בתי משקה וכל מקום אחר שבו מכינים או מגישים מאכלים או משקאות לצריכה במקום, ובהם חנויות בתחנות תדלוק שנועדו לשרת את משתמשי התחנות שנמצאים בהן מרכזי ההפעלה וקופות התשלום של התחנות, וכן למעט מקומות של עינוג ציבורי כגון הצגות של תאטרון, קולנוע, קונצרטים וכל עינוג כיוצא באלה, בין שהם בתמורה ובין שלא בתמורה.